钦定古今图书集成/理学汇编/经籍典/第158卷 > 《卫宋诗序说》叶梦得
## 钦定古今图书集成/理学汇编/经籍典/第158卷 > 《卫宋诗序说》叶梦得

世人疑《诗序》非卫宏所为，此殊不然。使宏凿空为之
乎？虽孔子亦不能使宏诵师说为之，则虽宏有馀矣。
且宏《诗序》有专取诸书之文而为之者，有杂取诸书
所说而重复互见者，有委曲宛转，附经而成其书者，
不可不论也。《诗》有六义：一曰风，二曰赋，三曰比，四曰
兴，五曰雅，六曰《颂》。其文全出于《周官》，情动于中而形
“于言，言之不足，故嗟叹之。”其文全出于《礼记》。“成王未
知周公之志，公乃为诗以遗王。”其文全出于《金縢》。高
克好利而不顾其君，文公恶而欲远之，不能，使高克
将兵而御狄于境，陈其师旅，翱翔于上，久而不召，众
散而归。高克奔陈。其文全出于《左传》“微子至于戴公，
其间礼乐废坏。”其文全出于《国语》。古者长民，衣服不
贰，从容有常，以齐其民。其文全出于《公孙尼子》。则《诗
序》之作，实在数书既传之后明矣。此吾所谓专取诸
书所言也。“《载驰》之诗，许穆夫人作也，闵其宗邦颠覆
矣”，又曰“卫懿公为狄人所灭。”《丝衣》之诗既曰“绎宾尸”
矣，又曰“《灵星》之诗”，此盖众说并传，卫氏得善辞美意，
并录而不忍弃之，此吾所谓杂取诸书之说而重复
互见也。《驺虞》之诗，先言人伦既正，朝廷既治，天下纯
被文王之化，而复继之以蒐田以时，仁如《驺虞》则王
道成。《行苇》之诗，先言周家忠厚，仁及草木，然后继之
以内睦九族，外尊事黄耇，养老乞言，此又吾所谓委
曲婉转，附经而成其义也。即三者而观之，序果非宏
之所作乎？汉世文章未有引《诗序》者，惟黄初四年有
“共公远君子近小人”之诗，盖魏后于汉，宏之《诗序》至
此始行也。